**Bilanț**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

între pereți virtuali

iarna

înfometată de verde

scrâșnind din dinți

slobozește câşlegiile

dă foc

vorbelor neroditoare

nemiloase

vântul împrăştie cenușa

copacului singuratic

de-abia ținându-se

pe picioare

Mefiboșet-nepotul lui Saul

spăla de răutate

cuvintele

\*

în zăpada inconștientului colectiv

printre garduri

aproximări

ale unor mesaje subliminale

încotro mergem Doamne?

modelată de emoții și ambiții

inima

vâslește spre zidul de apă

al concretului

cine întoarce barca?

crengile înghețate

ale copacului din zare

capătă forme geometrice sacre-

seisme mentale

provocate de neliniști

fantezia volatilă

a unui zbor

se cristalizează în flori

gândirea consonează

cu aspirația de a atinge perfecțiunea

pe tulpina visului

dihotomia: materie-spirit

dispensându-se de orice

răspuns

omul se urcă pe piedestal